**100 ปีแห่งการบริการของมูลนิธิโรตารี**

โดย อน.เฉลิมฉัตร จันทร์อินทร์ ประธานคณะกรรมการมูลนิธิโรตารีภาค 3330

 ไม่ว่าวันเวลาจะหมุนเวียนเปลี่ยนไปนานเท่าใด ตลอดทุกลมหายใจเข้าออกของพวกเราทุกคน มูลนิธิโรตารียังคงทำหน้าที่อย่างสม่ำเสมอ มูลนิธิโรตารีได้ก่อตั้งขึ้นในปีค.ศ.1917(พ.ศ.2460) ซึ่งจะครบหนึ่งร้อยปีในปีค.ศ.2017 (พ.ศ.2560) ในปีนั้นโรตารีสากลมีประธานโรตารีสากลที่ชื่อว่า Arch Klumph (อาร์ช คลัมภ์) ท่านได้ประกาศการเริ่มต้นของมูลนิธิโรตารีเป็นครั้งแรกในการประชุมใหญ่โรตารี (Rotary Convention) ที่เมืองแอตแลนต้า (Atlanta) รัฐจอร์เจีย (Georgia) ประเทศสหรัฐอเมริกา (USA) โดยเริ่มงานแรกของมูลนิธิโรตารีด้วยการที่ สโมสรโรตารีแคนซัสซิตี้ (Kanssas city) ทำการบริจาคเงินเป็นครั้งแรกจำนวน 26.50เหรียญสหรัฐ (เทียบมูลค่าเงินปัจจุบันเท่ากับ 536เหรียญสหรัฐในปัจจุบันหรือ 18,760บาท)

 ต่อมาในปี ค.ศ.1928หรือ 11ปีต่อมาได้มีการประกาศใช้ชื่อ “มูลนิธิโรตารี” (The Rotary Foundation) อย่างเป็นทางการ หลังจากนั้นองค์โรตารีสากลและมูลนิธิโรตารีได้เติบโตมีพัฒนาการเรื่อยมา เช่น ในปีค.ศ.1947 (พ.ศ. 2490) เป็นปีที่ท่านพอล แฮริส (Paul Harris) เสียชีวิต ในปีนั้นสมาชิกโรตารีทั่วโลกร่วมกันบริจาคเงินเพื่อความทรงจำถึงท่านเป็นเงินมากกว่า 1.3 ล้านเหรียญสหรัฐ อีก 10 ปีต่อมาจึงได้มีการเริ่มต้นมอบเหรียญที่เป็นเครื่องหมายเชิดชูให้กับผู้บริจาคให้กับมูลนิธิโรตารี (Paul Harris Fellow)

 ในปี ค.ศ.1965 (พ.ศ.2508) โครงการทุนสนับสนุนสมทบ ( Matching Grants ) ตามมาด้วยโครงการ 3H ในปีต่อๆมา จนมาถึงปีค.ศ. 1979 (พ.ศ.2522) มูลนิธิโรตารีเริ่มต้นงานหยอดวัคซีนโปลิโอในฟิลิปปินส์ให้กับเด็กๆถึง6ล้านคน และส่งผลให้มูลนิธิโรตารีประกาศในปีค.ศ.1980ว่าจะกำจัดโรคโปลิโอให้หมดสิ้นไปจากโลกนี้ หลังจากนั้นมูลนิธิโรตารีก็มีการสร้างโปรแกรมต่างๆต่อเนื่องอย่างมากมาย เช่น การจัดตั้งกองทุนถาวร (ค.ศ. 1981) การเริ่มต้นโปรแกรมโปลิโอพลัส (ค.ศ.1985) การจัดตั้งกองทุนศูนย์สันติภาพ (ค.ศ. 1999) โปรแกรมโรแทเรียนทุกคนบริจาคทุกปี(ค.ศ. 2004) และมาถึงปีค.ศ. 2013 (พ.ศ.2556) เป็นปีที่มีการเริ่มต้นโปรแกรมทุนสนับสนุนระดับโลก (Global Grant) และทุนสนับสนุนระดับภาค (District Grant)

 จนในที่สุดในปีค.ศ.2015(พ.ศ.2558) มูลนิธิโรตารีได้ประกาศความสำเร็จว่า จากการร่วมมือร่วมใจในการรณรงค์เพื่อกำจัดโรคโปลิโอให้หมดสิ้นไปจากโลกนี้ ผลที่ได้คือนับตั้งแต่ปีค.ศ.1988สามารถลดผู้ติดเชื้อโปลิโอได้มากถึง99.9เปอร์เซ็นต์ นี่คือความภาคภูมิใจของพวกเราชาวโรแทเรียนทุกคน

 ในนามของประธานมูลนิธิโรตารีภาค 3330 จึงใคร่ขอเชิญชวนพวกเราทุกคนร่วมกันเฉลิมฉลองในโอกาสที่มูลนิธิโรตารีมีอายุครบ 100ปี เริ่มตั้งแต่เรื่องง่ายๆ เช่น จัดการสนเทศโรตารีในหัวข้อที่เกี่ยวข้องกับมูลนิธิโรตารีอยู่เสมอๆ โดยเน้นวาระครบ100ปีมูลนิธิโรตารี การใช้ตราสัญลักษณ์ 100 ปีมูลนิธิโรตารีในโอกาสต่าง อาทิ เสื้อ ธง ป้ายโครงการต่างๆ รวมถึงการประชาสัมพันธ์สู่ชุมชนในรูปแบบต่างๆ เช่น ทีวี วิทยุ หนังสือพิมพ์ แผ่นพับ ใบปลิว สติกเกอร์ เป็นต้น ตลอดจนถึงการร่วมกันสนับสนุนมูลนิธิโรตารีโดยการบริจาคเงินเข้ามูลนิธิโรตารีตามแผนงานของภาคเพื่อให้บรรลุเป้าหมาย 500,000เหรียญสหรัฐ ที่เราตั้งเป้าหมายไว้ ซึ่งเงินเหล่านั้นเมื่อครบสามปี ก็จะกลับมาที่สโมสรของท่านเพื่อใช้ทำโครงการบำเพ็ญประโยชน์ตามแผนงานของสโมสรต่อไป

 ผมเชื่อเป็นอย่างยิ่งว่าทุกท่านจะร่วมกันเฉลิมฉลองและร่วมกันรำลึกถึงสิ่งที่คนรุ่นก่อนเก่าที่ได้สร้างสรรค์และส่งต่อมาถึงพวกเราให้ช่วยกันทำโลกนี้อยู่ร่วมกันอย่างมีความสุขมากยิ่งขึ้น และในโอกาสนี้ผมขอประกาศให้ทุกท่านทราบว่าภาค 3330ของเรามีผู้บริจาครายใหญ่เพิ่มอีกหนึ่งท่าน ได้แก่ อน.สมชาย กมลพันธ์ทิพย์ สมาชิกสโมสรโรตารีโพธาราม ปัจจุบันท่านทำหน้าที่ผู้ช่วยผู้ว่าการภาคพื้นที่ 20 โดยท่านได้บริจาคให้กับมูลนิธิโรตารีจำนวนเงิน 50,000 เหรียญสหรัฐแล้ว และยังให้คำมั่นสัญญาว่าจะบริจาคให้มูลนิธิโรตารีต่อเนื่องอีก 4 ปีๆละ 50,000 เหรียญสหรัฐ รวมเป็นยอดบริจาคทั้งสิ้น 250,000เหรียญสหรัฐ หรือ 8,750,000บาท (อัตราแลกเปลี่ยน 35บาท) โดยท่านเป็นคนที่สองของภาค 3330ที่บริจาคเงินจำนวน 250,000 เหรียญสหรัฐ ต่อจาก อน.อาร์โนด์ ซีเอ็มซี แวร์ตราเต สมาชิกสโมสรโรตารีป่าตองบีช ซึ่งทั้งสองท่านจะได้รับเกียรติเป็นสมาชิกชมรม Arch Klumph โดยจะได้รับการประดับรูปถ่ายและจารึกชื่อของท่านไว้ที่สำนักงานใหญ่โรตารีสากล ( Rotary One Center) นับเป็นข่าวดีและความภาคภูมิใจของภาค 3330 ของเราที่ท่านผู้บริจาคเห็นความสำคัญของวาระครบรอบ100ปี มูลนิธิโรตารี

 สุดท้ายนี้หากท่านมีข้อสงสัยหรือต้องการปรึกษาผมในเรื่องต่างๆทั้งการบริจาคและการทำโครงการต่างๆของมูลนิธิโรตารี ท่านสามารถติดต่อสอบถามมาได้ทุกเรื่อง ทั้งทางอีเมล์ หรือไลน์ หรือโทรศัพท์ ผมยินดีที่จะสนับสนุนและบริการทุกท่านอย่างเต็มที่ครับ